เจ้าหญิงนิทรา (ภาพยนตร์ ค.ศ. 1959)

เจ้าหญิงนิทรา  (Sleeping Beauty) ออกฉายวันที่  29 มกราคม ค.ศ. 1959 กำกับโดย Clyde Geronimi ใช้เวลาศึกษาเตรียมงานและดำเนินการสร้างนานถึง 14 ปี    

เป็นหนังการ์ตูนเรื่องแรกของโลกที่ถ่ายทำด้วยระบบซูเปอร์เทคนิรามา  70 มม. สีเทคนิค  

ในเมืองไทย ฉายครั้งแรกที่โรงภาพยนตร์ศาลาเฉลิมไทย  พ.ศ. 2502

เนื้อเรื่อง 
ณ อาณาจักรแห่งหนึ่ง ปกครองโดยพระเจ้าสเตฟานและพระราชินีเลอาห์ ซึ่งทั้งสองพระองค์ได้ประสูติพระธิดาพระองค์แรกพระนามว่า "ออโรรา" พระเจ้าสเตฟานทรงจัดพระราชพิธีศีลล้างบาปของพระราชธิดา ทรงเชิญไพร่ฟ้าข้าแผ่นดินทั่วราชอาณาจักรมาร่วมพิธี และทรงเชิญเทพธิดาสามองค์ ฟลอรา ฟาวนา และเมอร์รีเวทเธอร์ มาประทานพรแก่พระราชธิดา ฟลอร่าประทานพรแห่งความงาม ฟาวนาประทานพรแห่งการขับร้อง ในขณะที่เมอร์รีเวทเธอร์กำลังจะให้พรนั้นเอง ก็เกิดลมพายุใหญ่พัดเข้ามาท่ามกลางท้องพระโรง ตามด้วยอสนีบาตฟาดเข้ามา เกิดเปลวเพลิงสีเขียว และปรากฏร่างเทพธิดานามมาเลฟิเซนต์ นางทูลว่า นางไม่พอใจที่มิได้รับเชิญ แต่นางก็จะอำนวยพรให้แก่พระกุมารี มาเลฟิเซนต์อำนวยพรให้องค์หญิงเป็นที่รักของทุกคน แล้วจึงร่ายคำสาปให้เจ้าหญิงทรงถูกเข็มปั่นฝ้ายตำพระดัชนีแล้วสิ้นพระชนม์ก่อนดวงอาทิตย์ตกดินในวันเฉลิมพระชนมชันษาที่ 16 แล้วมาเลฟิเซนต์ก็อันตรธานไป เมอร์รีเวทเธอร์ซึ่งยังมิได้ประทานพรจึงแก้คำสาปเป็นว่า เจ้าหญิงจะเพียงแค่บรรทมไป และจะตื่นขึ้นก็ต่อเมื่อได้รับจุมพิตจากผู้เป็นรักแท้ พระเจ้าสเตฟานทรงรับสั่งให้เผาเครื่องปั่นฝ้ายทั่วราชอาณาจักรเพื่อมิให้คำสาปบรรลุผล ทางนางฟ้าทั้งสาม ฟลอรา ฟาวนา และเมอร์รีเวทเธอร์ ได้แปลงกายเป็นมนุษย์ และนำเจ้าหญิงออโรราออกจากอาณาจักรไปเลี้ยงในกระท่อมกลางป่าจนกว่าจะพ้นวันเฉลิมพระชนมชันษาที่ 16 เพื่อป้องกันไม่ให้มาเลฟิเซนต์พบ 

เมื่อวันเฉลิมพระชนมชันษาที่ 16 ของเจ้าหญิงออโรราใกล้จะมาถึง ขณะนี้ มาเลฟิเซนต์เรียกประชุมเหล่าก็อบลิน ซึ่งเป็นลูกสมุนที่นางส่งออกตามหาออโรราตั้งแต่วันที่นางสาปพระองค์หญิง เมื่อมาเลฟิเซนต์สอบถามเหล่าลูกสมุนอย่างถี่ถ้วนแล้ว นางก็โกรธเมื่อรู้ว่าเหล่าลูกสมุนนั้นขี้เกียจออกตามหาออโรรามาโดยตลอด นางจึงบันดาลสายฟ้าฟาดเหล่าลูกสมุน แล้วจึงมอบหมายให้ดิเอโบล นกกาสัตว์เลี้ยงของนาง ออกตามล่าหาออโรรา ขณะนี้ ออโรราซึ่งไม่รู้เลยว่าตนเป็นเจ้าหญิง เนื่องจากเธอถูกเลี้ยงดูแบบชาวไร่ชาวนา ได้พบและรักกับเจ้าชายฟิลลิป ซึ่งเป็นคู่หมั้นของเธอตั้งแต่ทรงพระเยาว์ ฟิลลิปบอกออโรราว่าเขาจะกลับมาหาเธอให้จงได้ เมื่อถึงวันเฉลิมพระชนมชันษาที่ 16 นางฟ้าทั้งสามได้เผยความจริงว่าออโรราเป็นเจ้าหญิง และพาเธอกลับไปยังพระราชวังพระเจ้าสเตฟาน นางฟ้าทั้งสามเผลอปล่อยให้ออโรรานั่งหดหู่อยู่คนเดียวบนหอคอยเปลี่ยว มาเลฟิเซนต์จึงมาหาออโรราในเย็นวันนั้น โดยปรากฏแสงสีเขียวปริศนาสะกดจิตเธอให้เสด็จเข้าไปยังห้องบนสุดของหอคอย แล้วจำแลงกายเป็นเข็มปั่นฝ้าย จากนั้นใช้มนตร์สะกดให้ออโรรานำนิ้วพระหัตถ์ทิ่มลงบนเข็มปั่นฝ้ายแล้วบรรทมไป มาเลฟิเซนต์กล่าวเย้ยหยันความพยายามที่ไม่สำเร็จของนางฟ้าทั้งสามก่อนจะหนีไป นางฟ้าทั้งสามกลัวว่าผู้คนจะรู้เรื่องนี้ จึงเสกให้ทั้งอาณาจักรหลับไหลตาออโรรา และจะตื่นขึ้นก็ต่อเมื่อออโรราเสด็จจากบรรทม   

เมื่อที่มั่นใจว่า จะไม่มีผู้ใดมาปลุกออโรราตามพรของเมอร์รีเวทเธอร์ มาเลฟิเซนต์จึงนำเหล่าลูกสมุน ไปจับตัวเจ้าชายฟิลลิป รักแรกพบของเจ้าหญิงออโรรา มาขังไว้ในคุกใต้ดินที่บรรพตต้องห้าม อันเป็นที่พำนักของนาง มาเลฟิเซนต์กล่าวกับดิเอโบลว่า นางได้รับชัยชนะแล้ว เพราะฉะนั้น นางจะเข้าครอบครองทั้งอาณาจักร มาเลฟิเซนต์หลับไปด้วยความสะใจ นางฟ้าทั้งสามแอบเข้ามาช่วยเจ้าชายฟิลลิปออกจากที่คุมขังได้ ดิเอโบลพยายามขัดขวางจึงถูกเมอร์รีเวทเธอร์เสกให้เป็นหิน มาเลฟิเซนต์ตื่นมาก็พบดิเอโบลที่กลายเป็นหิน และพบว่าเจ้าชายฟิลลิปขี่ม้าตรงไปยังปราสาทของพระเจ้าสเตฟานซึ่งออโรราบรรทมอยู่ มาเลฟิเซนต์จึงขึ้นครองอาณาจักร ประกาศตนเป็นประมุข แล้วร่ายเวทมนตร์อย่างบ้าคลั่ง บันดาลสายฟ้า ความมืด และป่าหนามเพื่อสังหารฟิลลิป แต่ฟิลลิปสามารถฝ่าสิ่งเหล่านี้มาได้ มาเลฟิเซนต์โกรธจัดจึงเหาะมาขวางหน้าเจ้าชายไว้ และกล่าวว่าจะต่อกรกับเขาด้วย "อำนาจแห่งอเวจี" แล้วจำแลงกายเป็นมังกรสีดำขนาดมหึมาเข้าประจันหน้ากับเจ้าชาย แต่ความโหดร้ายของนางก็อยู่ได้ไม่นานนัก ในขณะที่เจ้าชายฟิลลิปถูกจนมุมและกำลังเพลี่ยงพล้ำกำลังจะถูกมาเลฟิเซนต์สังหารนั้นเอง นางฟ้าทั้งสามรวบรวมอำนาจแห่งความดีเสกเป่าดาบของฟิลลิปให้มีฤทธิ์ ฟิลลิปโยนดาบนั้นไปปักเข้าที่หัวใจของมาเลฟิเซนต์ มาเลฟิเซนต์พยายามกัดกินฟิลลิปด้วยกำลังเฮือกสุดท้าย แต่ก็ล้มลงสู่หุบเหวเบื้องล่างถูกไฟเผาถึงแก่ความตาย แล้วเวทมนตร์ที่มาเลฟิเซนต์ร่ายไว้ก็สลายหายไป  

เจ้าชายฟิลลิปเสด็จเข้ามาในห้องที่เจ้าหญิงออโรราบรรทมอยู่ แล้วบรรจงจุมพิตเจ้าหญิง ออโรราตื่นขึ้นจากบรรทม เจ้าชายฟิลลิปทรงขอเธอแต่งงาน ขณะนั้น ทั่วราชอาณาจักรก็ตื่นขึ้นจากการหลับไหล

ตัวละคร 
 ฟลอรา, ฟอนา, และ เมอร์รีเวเธอร์, เสียงของ Verna Felton, Barbara Luddy  และ  Barbara Jo Allen ตามลำดับ
 มาเลฟิเซนต์, นางฟ้าปีศาจ ผู้ร่ายคำสาปให้เจ้าหญิงออโรราถูกเข็มปั่นฝ้ายทิ่มนิ้วพระหัตถ์แล้วสิ้นพระชนม์ก่อนสนธยาวันเฉลิมพระชนมชันษาที่สิบหก พากย์เสียงโดย เอเลนอร์ ออดลีย์
 เจ้าหญิงออโรร่า/Briar Rose, เสียงของ Mary Costa.
 เจ้าชายฟิลลิป, เจ้าชายผู้เป็นรักแท้ของเจ้าหญิงออโรราและถูกหมั้นกันตั้งแต่เด็ก พากย์เสียงโดย บิล เชอร์รี
 ราชาสเตฟาน, เสียงของ Taylor Holmes.
 ราชาฮิวส์เบิด, เสียงของ Bill Thompson.
 สมุนของเมลิฟิเซนท์, เสียงของ Candy Candido และ  Pinto Colvig,
 ผู้บรรยาย, เสียงของ Marvin Miller.

อ้างอิง

ดูเพิ่ม 
 
 Sleeping Beauty  ที่เว็บไซต์ BCDb

ภาพยนตร์จินตนาการ
ภาพยนตร์แอนิเมชันของดิสนีย์
ภาพยนตร์ที่ออกฉายในปี พ.ศ. 2502
ภาพยนตร์อนุรักษ์หอทะเบียนภาพยนตร์แห่งชาติสหรัฐ